招約之職方并示正甫書記
作者：王安石
朝代：宋

paragraphs: 往時江總宅，近在青溪曲。
井滅非故桐，臺傾尚餘竹。
池塘三四月，菱蔓芙蕖馥。
蒲柳亦競時，冥冥一川綠。
方坻最所愛，意謂可穿築。
欲往無舟梁，長年寄心目。
故人晚得此，心事付草木。
消摇檐宇新，攬結蹊隧熟。
更能適我願，中水開茆屋。
鬼營誅荒梗，人境掃喧黷。
濠魚浄留連，海鳥暖追逐。
豈無方外客，於此停高躅。
憶初桑落時，要我豈非夙。
蠶眠忽欲老，一個未言速。
當緣東門水，尚澀南浦舳。
吾廬雖隠翳，賞眺還自足。
橫陂受後澗，直塹輸前瀆。
跳鱗出重錦，舞羽墮軟玉。
碧筩遞舒卷，紫角聯出縮。
千枝孫嶧陽，萬本毋淇澳。
滿門陶令株，彌岸韓侯蔌。
尚復有野物，與公新聽矚。
金鈿擁蕪菁，翠被敷苜蓿。
蝦蟆能作技，科斗似可讀。
欞軒俯北渚，花氣時度谷。
耘耡聊效顰，締搆行可續。
荒乘儻不倦，一晝敢辭卜。
雖無北海酒，乃有平津肉。
翛翛仙李枝，城市久煩促。
寄聲與俱來，蔭我臺上穀。